Tájékoztató levél és tematika
Tűzvédelmi tervezési szakirányú továbbképzési szak
A Budapesti Műszaki és Gazdaságtudományi Egyetem Épületenergetikai és Épületgépészeti Tanszéke és Épületszerkezettani Tanszéke 2023. márciusi kezdéssel indítja a tűzvédelmi tervezési szakirányú továbbképzési szakon szakon történő másoddiplomás képzést.

A négy féléves képzésben félévente 6 alkalommal szervezett, két-két napos, összesen 4 x 120 óra kötött elfoglaltságot jelent. A tanfolyamon félévenként 30 kreditpontot kell teljesíteni.

A képzés a tanterv szerinti félévvégi vizsgákkal, illetve államvizsgával zárul. Az oklevél megszerzésének feltétele egy elfogadott témavázlatnak megfelelő diplomadolgozat elkészítése, és az abban foglaltak, államvizsgán történő ismertetése, illetve megvédése.
A képzés a többi tűzvédelmi szakmérnöki képzéssel egyenértékű, azonos szakmai minimumot ad, azonban a megszerezhető ismeretek jobban kapcsolódnak az épületek tűzvédelmi tervezéséhez, tűz- és kiürítési szimulációkhoz, épületüzemeltetési kérdésekhez. A tűzvédelem mérnöki módszerei alkotják a képzés súlypontját. A képzést a hivatásos katasztrófavédelmi szerveknél, az önkormányzati és létesítményi tűzoltóságoknál, az önkéntes tűzoltó egyesületeknél, valamint az ez irányú szakágazatokban foglalkoztatottak szakmai képesítési követelményeiről és szakmai képzéseiről szóló 9/2015. (III. 25.) BM rendelet is elismeri.
A szakmérnöki képzés elvégzését követő minősítés: tűzvédelmi tervezési szakmérnök 
A képzés költsége:
A képzés tandíjköteles. A tandíj összege félévenként 280 000,- Ft, amelyet a beiratkozással egyidejűleg kell befizetni. Az akkreditált képzés tandíja költségként elszámolható, áfája 0%; fizetését a munkáltató is átvállalhatja.

A képzés tantárgyai négy modulba csoportosítottak:

I. Mérnöki, tervezési alapismeretek

I/1.
Mérnöki matematika és modellalkotás
A tűzvédelmi tervezés mérnöki módszereinek megértéséhez, egyes tantárgyak elsajátításához (pl. zárttéri tűzmodellek, hő- és füstelvezetés) szükséges - a korábbi tanulmányok során már megszerzett - fizikai, matematikai modellalkotási ismeretek felújítása és azok kiegészítése. 
I/2.
Számítógépes tervezés, modellezés

Számítógéppel segített tervezési CAD jártasság megszerzése, illetve egyéb, a tűzvédelmi tervezés során szükséges programok általános ismereteinek megszerzése, tűzvédelmi tervek készítésének gyakorlati bemutatásával. Épületinformációs modellezés (ÉIM): Az "épületinformációs modellezés" (Building Information Modeling, azaz BIM) komplett megoldást nyújt az építőipar minden területén az építészettől, az épületgépészeten és kivitelezésen át egészen az üzemeltetésig. E digitális épületmodell magában foglalja és kezeli az épületek teljes élettartamára vonatkozó összes információt. A tárgy az épületinformációs modellezés alapjairól, legfontosabb előnyeiről és alkalmazási területeiről nyújt betekintést a hallgatóság számára és belépőt képez a háromdimenziós tűz- és kiürítési szimulációs szoftverek elsajátítására is.

I/3.
A tűzvédelem mérnöki alapismeretei
A tűzvédelmi tervezési szaktárgyak elsajátításához, különösen az égéselmélethez, a tűzmodellezéshez és a hő- és füstelvezetéshez szükséges fizikai alapismereteket tárgyalja. A tűz viselkedésének megismeréséhez szükséges fizikai alapok: hővezetés, hőátadás, hősugárzás, valamint áramlástani alapok, állapotegyenletek, termodinamika. A tárgyat a hidrosztatikai és a folyadékok súrlódásos áramlásának ismertetése egészíti ki.

I/4.
Építőanyagok, épületkémia

Az építőanyagok komplex áttekintése, különös tekintettel az anyagok tűzzel szembeni viselkedésére. Az épületszerkezettani és a tűzvédelmi épületszerkezettani ismereteket támasztja alá, de a tartószerkezetek magas hőmérsékleten vagy tűz esetén tanúsított viselkedésének megértéséhez, illetve a tűzeseteket követő kárelhárítási és diagnosztikai feladatok elvégzéséhez is szükséges. Az anyagokat jellegük szerint csoportosítva tárgyaljuk (acél, fa, vasbeton, kerámiák, egyéb anyagok), de különböző anyagok együttes használata, kompozit anyagok, ezek tűzzel szembeni viselkedésének kérdései is terítékre kerülnek.
I/5.
Tűzvédelmi épületszerkezettan I.-II.
Épületszerkezeti enciklopédia tűzvédelmi szempontból; a tárgyak a tűzvédelmi tervezési szaktárgyakhoz szükséges épületszerkezettani alapismeretek összefoglalása, ahol az egyes szerkezetek ismertetésekor azok tűzeseti viselkedését is részletesen taglaljuk.

I/6.
Épületgépészet

Vízellátás, csatornázás, gázellátás, kémények (füstgáz elvezetés) anyagainak, kialakításának, berendezései tárgyainak ismertetése. Hőellátás, klimatizálás. Tűzvédelmi gépészeti rendszerek: vízellátó rendszerek, tűzivíz és sprinkler szivattyúk, csőhálózatok és légcsatornák hidraulikai-áramlástani méretezésének alapjai.

I/7.
Épületvillamosság
Villamos energiaellátás, a tűzvédelmi berendezések villamos energiaellátásának alapjai. Tűzálló kábelrendszerek kialakítása, építészeti és tűzvédelmi vonatkozásai. Villamos eredetű épülettüzek kialakulása, megelőzése. Villámvédelem és a villámcsapások másodlagos hatása elleni védelem.

I/8. 
Tartószerkezetek alapjai

A tartószerkezetek méretezésének alapjai: statika, szilárdságtan. A tárgy célja a Tartószerkezetek tűzvédelme I-II. tárgyak elméleti megalapozása.
II. Tűzvédelmi alapismereti tárgyak

II/1.
Égéselmélet

A tantárgy célja a tüzek és a robbanások kifejlődésének és lefolyásának, illetve ezek befolyásolásának ismertetése, égéskésleltetés, illetve az elmélet gyakorlati alkalmazása, különös tekintettel ezen ismeretek hasznosítására a zárttéri tűzmodellek és a mérnöki módszerek alkalmazása során.
II/2.
Tűzoltási és mentési ismeretek

Épülettüzek jellemzői, épülettüzek oltásának elmélete és taktikai lehetőségei. Oltási, mentési eszközök ismertetése. A beavatkozás biztonságának építészeti feltételei.
II/3.
Tűzvizsgálat

A bekövetkezett tűzesetek kiváltó okainak és lefolyásának felderítése. Helyszíni módszerek, eszközök ismertetése, gyakorlati tapasztalatok, illetve a tűzesetek tanulságainak felhasználása az épületek tűzvédelmi tervezése és üzemeltetése során. Tűzkeletkezéshez vezető hibák bemutatása és elemzése.
III. Tűzvédelmi tervezési szaktárgyak

III/1.
Építőanyagok, építési termékek tűzkitét vizsgálata

A tantárgy keretén belül az Európai Unióban az elmúlt években egységesített és szabványosított tűzvizsgálati eljárásokat ismertetjük, illetve összehasonlítjuk az Európai Unión kívüli, főleg az USA-ban végzett vizsgálatokkal. Emellett korábbi vizsgálati módszereket és egyedi hazai vizsgálatokat is ismertetünk (homlokzati tűzterjedési vizsgálat). Épületszerkezetek vizsgálati eredményeinek elemzése a vizsgálatok függvényében. A vizsgálati eredmények hasznosíthatósága, felhasználási köre. A tűzvédelmi rendszerek, illetve az építési termékek tűzvédelmi minősítésével és minőségellenőrzésével kapcsolatos általános ismeretek. Bemutatásra kerül az építési termékek és építményszerkezetek alkalmazásának engedélyezési eljárása.
III/2.
Zárttéri tűzmodellek
A tűzvédelmi mérnöki gyakorlatban szükséges mérnöki módszerek alapjai. A csóva viselkedése és modelljei. Zónamodellek, cellamodellek elméleti alapjai. A zónamodellek mérnökei gyakorlatban történő alkalmazásai – mérnöki módszereken alapuló számítási módszerek (gépi és gravitációs hő- és füstelvezetés). Cellamodellen alapuló numerikus tűz- és füstterjedési szimulációs módszerek elméleti alapjai.
III/3. 
Tartószerkezetek tűzvédelme I-II.
Tartószerkezetek Eurocode szabványok szerinti méretezése, a tűzteherre történő méretezéssel együtt. Tűzteherre méretezés három szintje, a szerkezettervezés tűzvédelmi vonatkozásai fa, acél, vasbeton és összetett szerkezetek esetén. Egyéb szerkezetek tűzvédelmi vonatkozásai és a tűzvédelmi tervezéssel kapcsolatos tartószerkezettervezési, konstrukciós kérdések.
III/4.
Létesítési és használati szabályok I-III.
Épületek, építmények, szabadterek létesítésének és használatának tűzvédelmi szabályai. Tűzvédelmi tervezési alapfogalmak ismertetése; tűzveszélyességi osztály, tűzállósági fokozat meghatározása és tűzterhelés-számítás. Építészeti tűzvédelmi koncepció kidolgozása. Tűzvédelmi tervezési szakfeladatok: kiürítés számítás, kiürítés számítógépes modellezése, hő- és füstelvezetés tervezése. A tantárgy keretén belül a hatályos hazai szabályozás mellett összehasonlító kitekintést adunk más európai országok és amerikai előírások, illetve országoktól független irányelvek felé.
III/5.
Tűzvédelmi épületszerkezettan III-IV.

A Létesítés és használati szabályok c. tárgyban az épületekre, építményekre vonatkozó követelmények teljesítésének építészeti-épületszerkezettani megoldásai, vonatkozásai. Tűzszakaszolás, tűzgátló szerkezetek kialakítása. A kiürítés, a mentés és a tűzoltás biztonságát szolgáló építészeti eszközök, különös hangsúlyt helyezve az akadálymentesen megközelíthető épületek tűzvédelmi kérdéseire. A negyedik félévben különleges tűzvédelmi feladatok kerülnek sorra: műemlékek, panelos épületek, alacsony energiaigényű épületek, természetbarát építőanyagok tűzvédelmi kérdései, rekonstrukciós és szerkezetmegerősítési feladatok tűzvédelmi vonatkozásai, hasadó, hasadó-nyíló felületek tervezése az európai előírásoknak megfelelően, továbbá földrengések elleni védekezés és tűzvédelem összefüggései.
III/7.
Beépített tűzjelző berendezések tervezése

A hő és füst áramlás sajátosságai a tűzjelző rendszerek kiválasztásának szempontjából. Érzékelők fajtái, működési és elhelyezési elvük. Épületgépészeti rendszerek és tűzjelző rendszer kapcsolata, vezérlések, tűzjelző mátrix, a programozás alapjai. A gyakorlaton összetett tűzjelző rendszerek tervezését és az érzékelők tűzszimulációs modellben történő paraméterezését egyaránt oktatjuk.
III/8.
Beépített oltóberendezések tervezése

Oltóberendezések osztályozása és enciklopedikus ismertetése: vizes és vízködös oltórendszerek, habbal oltó, gázzal oltó rendszerek. Szabványos oltóberendezések kockázatelvű tervezésének alapjai. Oltórendszerek parametrizálása tűzszimulációs programkörnyezetben. Tűzszakaszolás, szerkezetvédelem oltórendszerrel. A gyakorlatokon az oltórendszerek méretezési elveit és számítógéppel segített méretezését, illetve tűzszimulációs alkalmazását is oktatjuk.

III/9.
Hő- és füstelvezetés, füstmentesítés

Természetes és gépi hő- és füstelvezetés fizikai alapelvei, előírások ismertetése. Zárt közép- és oldalfolyosók, átriumok, terepszint alatti helyiségek hő- és füstelvezetésének sajátosságai. Hagyományos rendszerek: természetes hő- és füstelvezetők, légpótló nyílások, gépi hő- és füstelvezetés berendezései és légcsatorna hálózatai. Korszerű hő- és füstelvezetési rendszerek: sugárventilátoros, JET ventilátoros rendszerek. Hő- és füstelvezetés és egyéb tűzvédelmi rendszerek (tűzjelző rendszerek, automatikus oltóberendezések) összefüggései. Hő- és füstelvezetés hatása az épületszerkezetek tűzállósági méretezésére. Túlnyomásos védelem tervezési elvei és megvalósítása. Hő- és füstelvezető rendszerek, túlnyomásos védelmek átadása, üzembe helyezése és karbantartása. A gyakorlatokon CFD program segítségével (FDS-PyroSim) megismerkedünk a hő- és füstelvezetés tervezésének mérnöki módszereivel.

IV. Integráló tantárgyak
IV/1.
Mérnöki módszerek alkalmazása a tűzvédelemben

A tételes előírásokon alapuló (preszkriptív) szabályozás alternatívájaként mind a tartószerkezet-tervezésben, mind az integrált tűzvédelmi tervezésben elterjedőben vannak a mérnöki módszerek, amelyekkel az előforduló tűzhatásokra lehet megfeleltetni az adott épületet. Ezen módszerek egyéb tantárgyakban részleteikben ismertetésre kerülnek; a tantárgy célja az egyes módszerek integrálása, az alkalmazási szabályok összefoglalása, valamint a mérnöki módszerek alapjául szolgáló tűzmodellek, tűzszcenáriók felállításának törvényszerűségei. A tárgyban tantermi gyakorlat formájában FDS-PyroSim modellezéssel követjük a különböző aktív tűzvédelmi berendezések egymásra hatását, vezérléseik beállítását.
IV/2.
Jogi, eljárásjogi, minőségbiztosítási ismeretek
Az épületekkel kapcsolatos tűzvédelmi hatósági eljárások, azok hátteréül szolgáló törvények, kormányrendeletek és jogszabályok. Eseti eltérési eljárások. Közbeszerzés, versenyeztetés kiírási és elbírálási szabályai, versenyajánlat készítése. 
IV/3.
Létesítési és használati szabályok IV.

A Létesítés I-III. tantárgyak során tanultakat kiegészítő integráló tantárgy, amelynek keretén belül tűzvédelmi tervezési módszertan, tűzvédelmi tervezési esettanulmányok mellett egy saját terv komplex tűzvédelmi tervezési feldolgozását végzik el a hallgatók.
IV/4.
Tűzesetet követő épületdiagnosztika 

Tűzkárt szenvedett épületek építőanyagainak, szerkezeteinek diagnosztikája, a károsodás mértékének és formáinak meghatározása. Az épületszerkezetekre veszélyes vegyi szennyeződések felismerése. Az állapotfelmérés eszközeinek, módszereinek bemutatása, roncsolásos és roncsolásmentes vizsgálatok. A tisztításhoz, szagtalanításhoz, helyreállíthatóság eldöntéséhez szükséges ismeretek bemutatása. Esettanulmányok bemutatása. Minősítés, dokumentáció.

A képzés a tanterv szerinti félévvégi vizsgákkal, illetve államvizsgával zárul. Az oklevél megszerzésének feltétele egy elfogadott témavázlatnak megfelelő diplomadolgozat elkészítése, és az abban foglaltak államvizsgán történő ismertetése, illetve megvédése.

Budapest, 2023. január 6.

